Drankverbod: Restaurante, biervereniging steun SAB-saak teen regering | Maroela Media
Die Restaurantvereniging van Suid-Afrika (Rasa) sowel as die Biervereniging van Suid-Afrika (Basa) het hul steun toegesê aan SAB wat die vierde verbodsbepaling op die verkoop van alkohol weer in die hof probeer beveg.
Pres. Cyril Ramaphosa het die verbod Sondagaand opnuut ingestel – volgens die regering in 'n poging om die stygende getal Covid-19-infeksies tydens die derde virusvlaag in bedwang te bring.
SAB het Woensdag gesê hy het "geen ander alternatief" as om sy regte te verdedig en regstappe te doen om sy onderneming te beskerm nie.
Die maatskappy sê sy besluit om die hof te nader word gedoen om beleidsekerheid te kry en groter deursigtigheid in die toekomstige besluitnemingsproses oor die toekomstige volhoubaarheid van die onderneming en sy waardeketting te kry.
Die nuwe hofsaak is bykomend tot die eerste saak wat SAB vroeër vanjaar teen die regering gebring het. Die saak is steeds hangende.
SAB sê hy en sy bedryfsvennote het voorleggings aan die nasionale koronavirusbevelsraad gemaak, maar "die aanbevelings is ongelukkig nie oorweeg nie en nog 'n algehele verbod is sonder konsultasie aangekondig".
Basa sê ook hoewel hy verbind is daartoe om saam met die regering te werk om infeksies te verminder, kan dit nie ten koste van sakeondernemings en werkgeleenthede in die bedryf gedoen word nie.
Die vereniging sê as lid van Nedlac het hy verskeie voorleggings aan die nasionale gesamentlike operasionele en intelligensiestruktuur (NatJoints) gemaak oor ingrypings om die verspreiding van die virus te stuit en druk op die gesondheidstelsel te verminder. Sy lede het bygedra tot die finansiering van die stelsel en het selfs aangebied om die regering met sy inentingsveldtog te help.
"Ten spyte hiervan het die nasionale regering versuim om die wetenskaplike data waarop sy besluit om die bierbedryf vir die vierde keer oor die afgelope maande te sluit, beskikbaar te stel," lui 'n verklaring van Basa.
"Dit sluit in enige data oor 'n informele verband tussen bierverkope en die verspreiding van Covid-19. In die afwesigheid van bewyse is 'n algehele verbod op die drankbedryf irrasioneel."
Basa hou vol dat die inwerkingstelling van 'n massa-inentingsprogram, 'n aandklokreël, 'n verbod op groot byeenkomste, die dra van maskers en die handhawing van sosiale afstand die enigste manier is om lewens te red, maar ook werkgeleenthede.
"Ons kan nie net terugstaan en toekyk hoe meer ondernemings en belangrike werkgeleenthede verwoes word nie. Dus staan ons by SAB in sy besluit om die howe te nader om die regering te dwing om die drankbedryf te heropen."
Basa oorweeg intussen sy eie regstappe.
Rasa het ook sy "heelhartige" steun aan SAB toegesê om die verbod in die hof te laat ophef.
"Die huidige bepalings verhoed mense om 'n inkomste te verdien," sê Wendy Alberts, uitvoerende hoof van die vereniging.
Sy sê daar is tydens die verskillende vlakke van afsondering gesien hoe die inperking die bedryf verwoes en veroorsaak dat ondernemings hul deure sluit en werkgeleenthede verlore gaan.
Rasa steun 'n onmiddellike opheffing van die verbod om verligting aan die restaurantbedryf te bied en om te verseker dat dit dadelik heropen word.
"Restaurante dra by tot die BBP as belastingbetalers en waardige werkers en werkgewers. Ons mik om onmiddellike verligting te kry deur personeel toe te laat om terug te keer werk toe ingevolge hulle mense- en konstitusionele regte."
Alberts sê die restaurantbedryf bied nagenoeg 'n miljoen werkgeleenthede deur sy uitgebreide voedselketting.
"Dit is kommerwekkend dat die president ons teruggesit het in 'n posisie van waar ons vroeër vanjaar gekom het."
Rasa eis die onmiddellike omkeer van die vlak 4-afsonderingsregulasies en behoorlike verteenwoordiging op die ministeriële portefeuljekomitee vir toerisme en die gasvryheidsbedryf.
Die organisasie Vinpro, wat sowat 2 600 wyndruifprodusente, kelders en ander verwante ondernemings verteenwoordig, het hom vandeesweek ook tot die hof gewend vir 'n dringende aansoek om die verbod op die verkoop van wyn in die Wes-Kaap te laat ophef.
Dié aansoek word na verwagting Vrydag aangehoor.
Maatreëls aangekondig om bek-en-klouseer in KZN te stuit
Die regering het telkemale gese dat die gesondheidsorgstelsel opgradeer gaan word tydens inperkings. Tot op hede het niks gebeur nie. Hulle wil lewens red maar talle meer gaan gestrem onder werkloosheid. Hongersnood gaan n groter impak op ekonomie en misdaad he.
Taxis, busse en hotels mag honderd persent kapasiteit hê, maar mense mag nie in restaurante sit nie. Dit maak soveel sin……… as jy dom is.